અણગમતી ડિગ્રી બી.કોમની, અણગમતી નોકરી તે સરકારી ઓડિટરની, અને બીજા અનેક ખોટા આવી પડેલા સાંસારિક સંઘર્ષો વચ્ચે મારી કુદરતી સાહિત્ય સરવાણી મૃતપ્રાય થઈ ગઈ હતી. ચાંદની, આરામ, સવિતા અને નવચેતન જેવાં સામયિકોમાં આવતી મારી વાર્તાઓ અને એમાં મને અવારનવાર મળતા ચંદ્રકો, ઇનામોથી અને કંઈક તો વાર્તાઓની થોડી ગુણવત્તાથી થોડા પારખુઓ પાસે મારી થોડી ઓળખ બની હતી, પણ એ સિવાય સુરેશ જોષીના આધુનિકતાના સપાટાએ મને સાવ નગણ્ય બનાવી મૂક્યો હતો. સરકારી નોકરી બદલીને બેન્કની નોકરી લીધી, પણ આંકડાઓથી પીછો છૂટે એમ નહોતો. મારી નબળાઈ તે એ કે એક સમયે હું એક જ લક્ષ્ય પર ધ્યાન આપી શકું એટલે નેશનલાઇઝ્ડ બેન્કની નોકરી લીધા પછી તો લેખન સાવ વિસારે પડ્યું. ઇનામો ફંટાઈને સાહિત્યને બદલે બેન્કની કામગીરીના માર્ગે મળતાં થયાં.